આ ગીત સ્વતંત્રતા-સેનાનીઓમાં જોશ ભરતું હોવાના કારણે અનેક રેલીઓમાં ગવાતું હતું. અંગ્રેજોને પણ સંદેહ જતાં આ ગીત પર પ્રતિબંધ મૂકવાનો વિચાર કર્યો હતો. રવીન્દ્રનાથ ટાગોરે આ ગીત સ્વરબદ્ધ કર્યું, જે સાલ ૧૮૯૬માં કલકત્તાના કોંગ્રેસ અધિવેશનમાં ગાવામાં આવ્યું. ક્રાંતિવીર અરવિંદ ઘોષે આ ગીતનું અંગ્રેજીમાં અને આરીફ મોહમદખાને ઉર્દૂમાં અનુવાદ કર્યો. સાલ ૧૯૦૧માં એક અન્ય અધિવેશનમાં આ ગીત ગાવામાં આવ્યું. સાલ ૧૯૦૫માં બનારસ અધિવેશનમાં સ્વરકોકિલા સરલાદેવીએ આ ગીત ગાયું. આ જ અધિવેશનમાં ‘વંદે માતરમ્’ ગીતને રાષ્ટ્રીય ગીત તરીકે સ્થાન આપવામાં આવ્યું. તેમજ બંગ-ભંગ આંદોલનમાં વંદે માતરમ્ એ રાષ્ટ્રીય નારો બન્યો.